钦定古今图书集成/明伦汇编/官常典/第202卷 > 杜景佺
## 钦定古今图书集成/明伦汇编/官常典/第202卷 > 杜景佺

按《唐书》本传：“景佺，冀州武邑人。性严正，举明经中第，
累迁殿中侍御史，出为益州录事参军。时隆州司马
房嗣业徙州司马，诏未下，欲即视事，先笞责吏以示
威。景佺谓曰：‘公虽受命为司马，州未受命，何急数日
禄邪’？嗣业怒，不听。景佺曰：‘公持咫尺制，真伪莫辨，即
欲搅乱一府，敬业扬州之祸，非此类邪’？叱左右罢去既乃除荆州司马，吏歌之曰：“录事意，与天，通州司马，
折威风。”由是濅知名。入为司刑丞，与徐有功、来俊臣、
侯思止专治诏狱，时称“遇徐、杜者生，来、侯者死。”改秋
官员外郎，与侍郎陆元方按员外郎侯味虚罪己，推
辄释之。武后怒其不待报，元方大惧，景佺独曰：“陛下
明诏，六品、七品官文辨已定，待命于外。今虽欲罪臣，
奈明诏何？”宰相曰：“诏为司刑设，何预秋官邪？”景佺曰：
“诏令一布，无台、寺之异。”后以为守法，擢凤阁舍人，迁
洛州司马。延载元年，检校凤阁侍郎、同凤阁鸾台平
章事。后尝季秋出棃华示宰相以为祥，众贺曰：“陛下
德被草木，故秋再华，周家仁及行苇之比。”景佺独曰：
“阴阳不相夺伦，渎即为灾。故曰：‘冬无愆阳，夏无伏阴，
春无凄风，秋无苦雨’。今花木黄落，而木复华，渎阴阳
也。窃恐陛下布德施令，有所亏紊。臣位宰相，助天治
物，治而不和，臣之咎也。”顿首谢罪，后曰：“真宰相。”会李
昭德下狱，景佺苦申救，后以为面欺，左迁溱州刺史。
入拜司刑卿。圣历元年，复以凤阁侍郎同凤阁鸾台
平章事。契丹入寇，陷河北数州，虏已去，武懿宗欲尽
论其罪，景佺以为胁从可原，后如其议，罢为秋官尚
书。坐漏省内语，降司刑少卿，出为并州长史，道病卒，
赠相州刺史。初名元方，垂拱中改今名。